Skoonmaker kom op fetus afArgieffoto. ŉ Fetus is Vrydagoggend in Kempton Park aan die Oos-Rand gevind nadat dit in koerantpapier toegedraai en in ŉ asblik gegooi is. Russel Meiring, woordvoerder van ER24, het gesê die polisie het paramedici omstreeks 11:07 na die toneel in Margaretlaan ontbied. Paramedici het die vroulike fetus langs die asblik aangetref, steeds in die koerantpapier toegedraai. ŉ Skoonmaker het glo op die fetus afgekom terwyl sy besig was om die asblik leeg te maak. Meiring het gesê daar was egter niks wat paramedici kon doen nie. “Die vroulike fetus was nog nie ten volle ontwikkel nie. Na raming was die fetus sewe maande ver ontwikkel,” het hy gesê. Die polisie sal die saak verder ondersoek.